Asii Chemnitz Narup

**Asii Chemnitz Narup** (født 1954 i Nuuk) er en grønlandsk politiker for Inuit Ataqatigiit. Hun var borgermester i Sermersooq kommune, som blant annet omfatter hovedstaden Nuuk, fra 2009 til 2019, og medlem av landsstyret i periodene 2002–2003 og 2003–2006. I 2021 var hun finans- og innenriksminister.
## Familie
Asii Chemnitz Narup er datter av den dansk-grønlandske politikeren og kjøpmannen Kaj Narup. Moren hennes kommer fra den grønlandske familien Chemnitz, med blant annet onkelen Lars Chemnitz, som var landsrådsformann. Hun har to søsken, hvorav den ene er fotografen Jørgen Chemnitz (født 1957). Asii Chemnitz Narup er gift med musikeren Juaaka Lyberth. De har to barn som er adoptert fra Sør-Korea.
## Utdanning og yrkeskarriere
Asii Chemnitz Narup er utdannet sosionom i København i 1981. Hun har et bifag i kultur og samfunn fra Grønlands Universitet i 1989, og er utdannet sorg- og kriseterapeut i Dronningmølle i perioden 1996–1998.

Hun har arbeidet innen en rekke ulike sosiale områder. I 1986 ble hun leder for det da nyopprettede Alkoholrådet på Grønland. Hun har vært aktiv i flere fond og har skrevet en rekke bøker om samfunnsforhold.
## Politisk karriere
### Landsting og landsstyre
Narup stilte som første vararepresentant for Nukakuluk Kreutzmann ved landstingsvalget i 1991, og satt i kommunestyret i Nuuk kommune 1992–1993, hvor hun møtte som varamedlem.

Hun var medlem av Landstinget fra 1999 til 2008.

I 2002 ble hun landsstyremedlem for familie og helse i Hans Enoksen sin første landsstyreperiode. Dette varte bare litt over en måned, fra 14. desember 2002 til 20. januar 2003, før koalisjonen mellom Siumut og Inuit Ataqatigiit brøt sammen. Hun ble igjen landsstyremedlem for familie og helse i Hans Enoksens tredje landsstyre fra 13. september 2003 til 15. april 2005. Fra 15. april 2005 til 1. desember 2005 var hun kun landsstyremedlem for helse, da Tommy Marø (Siumut) overtok familieområdet. I Hans Enoksens fjerde landsstyre var hun landsstyremedlem for helse og miljø fra 1. desember 2005 til 15. november 2006. Hun forlot landsstyret i 2006 fordi hun følte seg forfulgt av sine kolleger.

Narup ble politisk nestleder i Inuit Ataqatigiit i 2007.
### Borgermester
Ved kommunalvalget i 2008 fikk hun med 994 stemmer det høyeste stemmetallet i den nyopprettede Sermersooq kommune. IA inngikk en konstitueringsavtale med Demokraatit og Per Nukaaraq Hansen, som gjorde Narup til kommunens første borgermester. Hun trakk seg deretter fra Landstinget for å vie seg til borgermestervervet. Hun ble gjenvalgt ved kommunevalgene i 2013 og 2017.

I mai 2019 sendte DR dokumentarfilmen *Byen, hvor børn forsvinder* om barnemishandling i byen Tasiilaq i kommunen. Dette utløste en debatt som fikk Demokraatit til å trekke sin støtte gjennom 10 år til Narup som borgermester. Hun gikk av 11. juni 2019 som borgermester og kommunestyremedlem. Charlotte Ludvigsen fra IA ble ny borgermester.
### Comeback i landspolitikk
Narup stilte etter en pause i politikken igjen til inatsisartutvalget i 2021 og ble valgt med 985 stemmer. Hun ble deretter finans- og innenriksminister i regjeringen til Múte Bourup Egede.

Kommunenes tilsynsråd uttalte i november 2021 sterk kritikk av at Sermersooq kommune hadde leid private boliger i Nuuk og videreutleid dem med tap til innbyggere i kommunen, samt andre forhold. Dette startet mens Narup var borgermester, og derfor krevde Siumut hennes avgang som minister. Hun trakk seg som minister 23. november 2021 på grunn av tilsynsrådets kritikk i saken.
## Utmerkelser
Hun ble tildelt den grønlandske fortjenstmedaljen Nersornaat i sølv i 2015, og ridderkorset av 1. grad av Dannebrogordenen i 2012.

## Referanser